Johs. Poulsen (RV), 2008-04-01:
Fra radikal side synes vi, det er positivt, at regeringen med sin strategi nu anerkender de forandringer, som vil komme, og ligeledes anerkender, at der må sættes ind over for dem.
Vi havde dog gerne set, at der var klarere mål i regeringens strategi, og at der også var mere konkrete handlingsplaner for at nå målene.
Desuden mener vi, at der er behov for et længere tidsperspektiv end de 10 år, når vi taler om tilpasning til klimaændringer.
En række forandringer og dermed tilpasningsbehov viser sig jo først på betydelig længere sigt, og derfor må det siges - og de ord anvender man også selv, og det er tydeligt fremgået af debatten efterhånden - at der på en række områder er tale om en ad hoc-strategi i ordets egentlige forstand, og at det også bliver kritiseret udefra.
Hvad angår de enkelte elementer, som vi synes man kunne lægge en mere fremadrettet strategi over for, er vandmiljøområdet selvfølgelig et af de kritiske.
Temperaturstigningerne kan øge behovet for ændrede dyrkningsformer, herunder også gødskning, og sammen med kraftigere vinternedbør øger de også risikoen for udledning af næringsstoffer til vandmiljøet.
Vi er derfor nødt til at tilpasse vores jordbrugspraksis til nye klimaforhold, hvis vi vil sikre de kommende generationer et rent og sundt vandmiljø.
Derfor opfordres regeringen jo også til i vores forslag at udarbejde en klima- og vandmiljøplan og inddrage klimaforandringerne i vandrammedirektivets første fase.
Klimaændringerne vil også få stor betydning for byggeri- og anlægssektoren.
Flere områder vil trues af oversvømmelser inden for byggeri og anlæg.
For at begrænse de udgifter opfordres regeringen i vores forslag til vedtagelse til at fremlægge en ændring i planloven, så der ikke bygges i områder, der trues af oversvømmelse i byggeriets forventede levetid.
Det er vel i og for sig sund fornuft.
Der er i Danmark også et betydeligt behov for at få moderniseret kloaksystemet og på sigt få skilt husspildevand og regnvand, hvis systemet skal kunne håndtere de øgede mængder af nedbør inden for kortere tidsperioder, og der er derfor behov for en sammenhængende plan også for vandafstrømning, kloakrenovering og naturlig opstemning i forbindelse med voldsomme regnskyl.
Det gælder ikke mindst de lysåbne naturtyper, som trues af tilgroning og overgødskning.
Vi har mange naturtyper, som er sårbare, også fordi de er delt op i små områder, hvilket gør det vanskeligt for arterne at sprede sig.
Der bør derfor etableres et netværk af større sammenhængende naturområder, og det bør sikres, at disse forbindes med spredningskorridorer, faunapassager og lignende.
Derved får naturtyper og -arter større mulighed for at flytte sig, efterhånden som de økologiske forudsætninger ændrer sig med klimaændringerne.
Også derfor opfordrer vi regeringen til at udarbejde en naturplan for en sammenhængende og robust natur i Danmark i et klima under forandring.
Til sidst vil jeg fremhæve kystområdet, hvor vi ved, at de forventede og forhøjede vandstande forøger risikoen for oversvømmelse, erosion, og det truer også vigtige naturområder ved kysterne.
Det kan forringe nogle af Danmarks mest værdifulde områder, og derfor er der også her behov for en national strategi for, hvilke kyststrækninger der skal beskyttes mod stigende vandstand, og hvilke tiltag der er behov for.
Vi havde fra radikal side gerne set, at vi havde kunnet lave en fælles vedtagelse i dag på det her område.
Det har så ikke kunnet lade sig gøre.
Det - for nu at citere ministeren på området - overgår min forstand, at det ikke har kunnet lade sig gøre, for rent faktisk er der i det, regeringen lægger frem, et godt afsæt for en beskrivelse af noget af det, som sker nu, men vi synes også, at der i nogle af de bud, vi kommer med, er et godt afsæt for at lave den rigtige, fremadrettede indsats, og det burde vi have kunnet forene kræfterne omkring, og vi ærgrer os lidt over, at det ikke har kunnet lade sig gøre.
Men vi må ikke desto mindre i fremtiden forsøge at sikre, at der er et bredt og fælles grundlag for den indsats, der skal laves.
Det er i al fald vigtigt, at der er mange, der står bag den.